ໄທຈັບຜູ້ລັກລອບສັດປ່າ ທີ່ສະໜາມບິນນາໆຊາດ
ເຈົ້າໜ້າທີ່ໄທຈັບຜູ້ຊາຍຄົນນຶ່ງ ໃນອັນທີ່ປາກົດວ່າ ພວມພະຍາຍາມລັກລອບສັດປ່າ ອອກໄປຕ່າງປະເທດ
ຜູ້ຊາຍຄົນນຶ່ງໄດ້ຖືກຈັບ ທີ່ສະໜາມບິນນາໆຊາດຂອງໄທ ໃນວັນສຸກມື້ນີ້ ຫຼັງຈາກຖືກຈັບໄດ້ວ່າຜູ້ກ່ຽວພະຍາຍາມທີ່ ຈະລັບລອບເອົາສັດປ່າອອກໄປຕ່າງປະເທດ ຜູ້ຊາຍຄົນນີ້ ຊຶ່ງຖືກລະບຸວ່າ ເປັນຊາວສະຫະລັດອາຣັບເອ ເມີເຣສນັ້ນ ໄດ້ພະຍາຍາມທີ່ຈະຂຶ້ນເຮືອບິນເດີນທາງໄປຍັງ ດູໄບ ເວລາເຈົ້າໜ້າທີ່ພົບເຫັນໝີນ້ອຍໂຕນຶ່ງ ເສືອດາວ 2 ໂຕ ເສືອດຳ 2 ໂຕ ແລະລີງອີກ ຢ່າງນ້ອຍ 2 ໂຕ ຢູ່ໃນ ຫີບເດີນທາງຂອງຜູ້ກ່ຽວ ກຸ່ມຕໍ່ຕ້ານການຄ້າສັດປ່າ Freeland ທີ່ສະມາຊິກມີໜ້າໃນ ການຈັບກຸມຄັ້ງນີ້ ກ່າວວ່າ ເປັນທີ່ເຊື່ອກັນວ່າ ຜູ້ຊາຍຄົນນີ້ ແມ່ນພາກສ່ວນນຶ່ງຂອງຕາໜ່າງການຄ້າສັດປ່າທີ່ກວ້າງໃຫຍ່